Kováčiková, Viera, prvá námestníčka generálneho prokurátora SR (2019-10-16):
Ďakujem za slovo. Vážené panie poslankyne, vážení páni poslanci, v podstate zhrniem aj moju odpoveď a odpoviem na mnohé otázky spoločne pre vás viacerých, ktorí ste mi otázky položili. Veľmi ťažko sa mi počúvali niektoré vaše pripomienky. Nechcem sa vyhovárať, ja som na Generálnej prokuratúre päť mesiacov. Do všetkých týchto oblastí zatiaľ nemám poznatky a nevnikla som, ale chcem povedať, že niektoré tie, tie vaše pripomienky, si myslím, že sú veľmi nepresné, pramenia z neznalosti práce prokurátorov a skutočne mala som pocit, že prokuratúra je v podstate, by mala byť všemohúca a mala by zodpovedať za úplne všetky neduhy, ktoré sa v spoločnosti dejú. Prokuratúra nevyhľadáva trestné činy a porušenia zákona. Reaguje na podnety, reaguje na zistenia, ak sú signalizované, tak využíva oprávnenia a prostriedky, ktoré má jednoznačne uvedené a vymedzené v zákone o prokuratúre, kde je definovaná pôsobnosť prokuratúry. Veľakrát sa, mnohé tie otázky, ktoré ste mi položili, alebo ste, tie konštatovania sa týkajú trestných vecí, ktoré patria do pôsobnosti ÚŠP. Skutočne pôsobnosť ÚŠP je výrazne odčlenená od prokuratúry. Nikto z prokurátorov nemôže zasahovať do činnosti ÚŠP. Generálny prokurátor je jediná oprávnená osoba, ktorá, v podstate aj v zákone je uvedené, že, že vlastne či už ide o nejaké spisy alebo riadi túto prokuratúru, ale prostredníctvom špeciálneho prokurátora. To si môžete pozrieť v zákone. Ja som hovorila, tí, čo tu boli, tak vedia, že som spomínala v rámci svojho vystúpenia, že som si vyžiadala spisy, respektíve časti spisov, aby som vedela posúdiť a vyhodnotiť, či je možné vyvodiť disciplinárnu zodpovednosť voči tým prokurátorom, ktorých konanie v súčasnej dobe rezonuje v médiách a v spoločnosti. Žiadala som to z pozície zastupujúceho generálneho prokurátora. Sama som sa snažila vysvetliť, pokiaľ ide o prekážku rozhodnutej veci, ako som už povedala, vysvetľovali to už aj sudkyne zo Súdnej rady, ktoré som, myslím, že včera alebo predvčerom videla v televízii, zástupca Rady prokurátorov. Ja skutočne nemôžem za to, že nie ste ochotní pochopiť, že naozaj pre ten istý skutok, teraz sa hovorí o skutku, nie je možné konať v inom konaní. Ak hovoril pán poslanec Dostál, že je možné vyvodiť disciplinárnu zodpovednosť za iný skutok, napríklad za to, že niekto má kontakty so závadovou osobou, každé jedno, každý jeden disciplinárny návrh musí byť presne naformulovaný a musí byť v ňom uvedené, že čo vlastne sa kladie tomu prokurátorovi za vinu a v čom spočíva to disciplinárne previnenie. Ako len, len holé konštatovanie, že sa stretáva so závadovou osobou, neexistuje disciplinárna komisia, ale ani súd, ktorý môže v konečnom dôsledku preskúmať to právoplatné disciplinárne rozhodnutie, ktorý by uznal takéhoto prokurátora za vinného z disciplinárneho previnenia. Ja, ako som už povedala, mám nejaké vedomosti. Ja, bohužiaľ, nemôžem vám v súčasnej dobe zverejniť, čo som si vlastne pozrela a naštudovala, aké mám poznatky, ale môžem vás ubezpečiť, že obidve kauzy dozorujú skutočne zodpovední a poctiví prokurátori a garantujem vám, že v najbližšej dobe skutočne sa dozviete aj o ďalšom posune v týchto trestných veciach. Ak sa spomínalo, aj pán poslanec Baránik spomínal, pokiaľ ide o súčinnosť generálneho prokurátora pri zbavovaní mlčanlivosti, pán poslanec, v tomto čase vyšetrovateľ, nič mu nebránilo, aby konal, nič mu nebránilo v tom, aby keď 1. marca alebo teda neviem presne, ale v marci začal trestné stíhanie, aby už vtedy vedel, o koho ide, aby už vtedy požiadal o zbavenie mlčanlivosti. Pokiaľ ide o JUDr. Trnku, v ďalších troch veciach okrem tejto, teda dokopy v štyroch veciach v rovnakom období behom krátkej doby bol, bol Trnka zbavený mlčanlivosti, aby mohli, ale, ale to hovorím, to nie je podmienka, aby mohol konať, pretože vyšetrovateľ môže vykonávať všetky ďalšie dôkazy. V tejto veci, kde, kde sa, spôsobil to predovšetkým vyšetrovateľ, ktorý, ktorý napriek tomu, že s ním bolo osobne hovorené, akým spôsobom má doplniť tú svoju žiadosť, aby v nej teda identifikoval, o čo, o akú vec ide, pretože an block nemôžeme nikoho, žiadneho prokurátora zbaviť mlčanlivosti. Tak znie zákon. Takže to nie je výmysel či už generálneho prokurátora alebo, alebo niekoho, nejakého ďalšieho prokurátora. Postupovali sme v zmysle zákona. Áno, po piatich týždňoch vlastne v konečnom dôsledku bolo, bol zbavený mlčanlivosti v tejto veci, ale išlo skutočne, dá sa povedať, že len o nejaké administratívne nedopatrenie. Ak sa tu vyslovil pán poslanec Budaj, že ma ľutuje, vôbec ma nemusí ľutovať, vôbec ma nemusí ľutovať. Ja som celý svoj profesionálny život si plnila zodpovedne a poctivo svoje úlohy, ktoré boli na mňa, na mňa kladené a ktoré vyplývali zo zákona a naďalej si tieto povinnosti aj takto budem plniť. Ja sa môžem čestne pozrieť každému jednému človeku do očí, pretože vždy som postupovala v súlade so zákonom. Ja, mňa veľmi znepokojilo takisto, tieto, tieto udalosti, ktoré vyšli najavo v poslednom období. Za moju dlhoročnú prax som sa nikdy s takýmto niečím nestretla. Môžem povedať veľmi otvorene, že hanbím sa, hanbím sa za týchto prokurátorov a hanbím sa aj povedať niekomu, že som prokurátorka. Som si vedomá toho, že tento tieň podozrenia padá na celý prokurátorský stav, ale znovu vás chcem ubezpečiť, že väčšina prokurátorov je čestných a zodpovedných a skutočne si zodpovedne plnia svoje povinnosti. Takže je potrebné, a tu by som aj poukázala na vyjadrenie pani prezidentky, ktorá zdieľa tento istý názor a ktorá takisto povedala, že verejnosť nie je potrebné poburovať tým, aby sa jej imputoval názor, že všetci prokurátori sú podvodníci, všetci prokurátori sú prepojení na takých mafiánov, ako bol Kočner a podobne. Pomerne dlho som riadila krajskú prokuratúru, aj vrátane okresných prokuratúr, kde som veľmi detailne, podrobne poznala každého jedného človeka. A skutočne nesiem, nesiem, veľmi zodpovedane môžem povedať, že to boli ľudia čestní. Áno, došlo, došlo aj v obvode tejto krajskej prokuratúry k podozreniam zo spáchania trestnej činnosti. V týchto veciach bol, bola poskytnutá takisto súčinnosť. Je pravdou, že v konečnom dôsledku bol prokurátor oslobodený spod obžaloby, pretože vec sa dostala až na súd. Každý, kto ma pozná, vie, že som vždy konala absolútne nekompromisne bez ohľadu na to, o koho išlo. Pýtal sa ma, nie je tu pán Pčolinský, pýtal sa ma, ako vnímam medializovanú komunikáciu. Odpovedala som, pokiaľ ide o hodnotenie dôkazov, to mi neprináleží. To mi neprináleží, sú to, je to záležitosť orgánov činných v trestnom konaní, ktoré v týchto veciach konajú zrejme prostredníctvom znaleckého dokazovania. Môj osobný názor tu nebudem hovoriť, ale som presvedčená, že tieto dôkazy budú zadovážené, budú správne vyhodnotené a bude rozhodnuté spravodlivo v týchto veciach tak, aby skutočne boli páchatelia takejto závažnej trestnej činnosti spravodlivo a exemplárne potrestaní. To je v podstate z mojej strany všetko. Ja vám ďakujem za pozornosť a želám vám príjemný priebeh ďalšieho rokovania.